མཛད་སྒོའི་ཐོག་མར་དགོན་པའི་དགེ་འདུན་པ་ཚོས་སེར་ཕྲེང་གིས་སྤོས་རྒྱ་དང་བཅས་༧དཔལ་རྒྱལ་དབང་ཀརྨ་པའི་སྐུ་པར་མཐོང་གྲོལ་རིན་པོ་ཆེ་གདན་ཞུས་ཀྱིས་བཞུགས་ཁྲིར་ཞབས་སོར་འཁོད་རྗེས།བན་ཆེན་དགོན་པའི་ངོས་ནས་སེང་གེ་གར་འཆམ་གནང་བ་དང་།བལ་ཡུལ་ཀརྨ་སྲི་ཞུ་ཚོགས་པ་དང་བལ་ཡུལ་ཀར་དགོན་བདེ་དོན་ལྷན་ཚོགས་གཉིས་ནས་ཁོར་ཡུག་དང་འཁྲུངས་སྐར་སོགས་ཀྱི་ལས་འགུལ་སྤེལ་ཕྱོགས་སྐོར་བལ་བོའི་སྐད་ནང་གཏམ་བཤད་གནང་བ་དང་འབྲེལ།བལ་ཡུལ་ཁོར་ཡུག་སྐུ་ཚབ་འབྲེལ་མཐུད་པ་མཁན་མོ་ཆོས་སྐྱིད་ལགས་ཀྱིས་གསུང་བཤད་གནང་དོན།༧དཔལ་རྒྱལ་བ་ཀརྨ་པ་མཆོག་ནི་འདས་བའི་ལོ་ངོ་༩༠༠ལྷག་གི་ལོ་རྒྱུས་ཡོད་པའི་བོད་ཀྱི་བླ་ཆེན་ཞིག་ཡིན་པ་དང་།ཁོང་གི་རྣམ་ཐར་དང་ཆོས་ཀྱི་ཡོན་ཏན་རྣམས་ལ་དང་འདོད་ཡིད་ཆེས་གསུམ་ཀྱི་བློས་ཀུན་ནས་བསླངས་ཏེ་བསམ་ཞིང་རྗེས་སུ་དྲན་པའི་སྒོ་ནས་སྒྲུབ་པའི་ཉམས་ལེན་ལ་བརྩོན་པ་ཡིན་ན།དེ་ནི་རབ་བྱུང་བའི་ཞབས་ཏོག་དང་ཐར་བ་དང་ཐམས་ཅད་མཁྱེན་པའི་གཞི་རྩ་ཚུགས་ཐབས་དང་རང་ཅག་སློབ་མ་རྣམས་ཀྱིས་སྒྲུབ་བྱ་གཙོ་བོ་དེ་ཡིན་སྟབས།རྒྱལ་དབང་མཆོག་གི་མཛད་པ་དང་འཕྲིན་ལས་གྲངས་ཚད་གཞལ་དུ་མེད་པ་རེ་རེ་ནི་རང་ཅག་སོ་སོ་སྐྱེས་བོ་རྣམས་ཀྱིས་ཧཞལ་བར་དཀའ་ན་ཡང་།དམིགས་བསལ་མཛད་འཕྲིན་དུ་མ་ཞིག་ཡོད་པའི་ནང་ནས་ཁོར་ཡུག་སྲུང་སྐྱོབ་ཀྱི་ལམ་སྟོན་འདི་ནི་དུས་རབས་འདིའི་ནང་དུ་ཧ་ཅང་གལ་ཆེ་བའི་གནད་དོན་ཞིག་ཡིན་པར་གཟིགས་དགོས་སྐོར་བརྗོད་སོང་།